李吕
以油烟赠许尉因赋长篇
我有坚玉黝而泽，尝从十八公处得。
兰胶麝篆积甚劳，佛账书灯扫何益。
江南务官骨已朽，潘仙久矣寻李白。
谁欤获此古胶法，持赠茅斋轻尺璧。
我非其人弗忍磨，缄藏夜光侵几格。
换鹅右军肯轻示，五日京兆无人识。
临池学书水为黑，不救晋家清谈厄。
风流解物远山长，才轻未免遭刻责。
神仙中人许玉斧，手持补天笔五色。
效官一尉聊复尔，礨磈胸襟尽珠瓅。
张颠落笔谩如云，曹植波澜翻逼窄。
逢时腾踔不作难，定冠蓬山文字职。
是物胡为送乞君，要与铦锋势相敌。
诛奸发潜盖余事，吾道岂容邪学塞。